Վոլին-Պոդոլյան բարձրություն

Վոլին-Պոդոլյան բարձրություն, գտնվում է Ուկրաինայում։ Կազմված է Վոլինյան և Պոդոլյան բարձրություններից։ Վոլինյան բարձրություն, գտնվում է Բուգ և Կորչիկ (Սլուչի ավազան) գետերի միջև։ Բարձրությունը մինչև 341 մ է (Միզոչյան բլրաշար)։ Գերակշռում է բլրաձորակային ռելիեֆը։ Կազմված է կավճի նստվածքներից, արևմուտքում՝ դրանց տակ տեղադրված են քարածխի նստվածքներ՝ Լվով-Վոլինյան ածխավազան։ Տիրապետում է անտառատափաստանային լանդշաֆտը։ Պոդոլյան բարձրություն, Ուկրաինայի հարավ-արևմուտքում, Դնեստրի ձախափնյակում։ Բարձրությունը մինչև 471 մ է (Կամուլա լեռ)։ Մակերևույթը կտրտված է։ Կազմված է կրաքարերից, մերգելներից, ավազաքարերից, գրանիտներից, գնեյսներից՝ ծածկված լյոսերով և լյոսանման ավազակավերով։ Պոդոլյան բարձրության զգալի մասը հերկված է։ Հանդիպում են կաղնու անտառներ, մարգագետնային տափաստաններ, հյուսիսում՝ հաճարենու անտառներ, հարավային մասում՝ տափաստաններ։

Ուկրաինայի աշխարհագրություն